แนะศุลกากรปรับปรุง 5 ด้านมุ่งสู่ความโปร่งใส
กปธ.ชี้ศุลกากรต้องแก้ไขอุปสรรค 5 ด้านเพื่อส่งเสริมความโปร่งใสในการดำเนินงาน
5 ก.พ. 2553

กปธ.ชี้ศุลกากรต้องแก้ไขอุปสรรค 5 ด้านเพื่อส่งเสริมความโปร่งใสในการดำเนินงาน
นายยุวรัตน์ กมลเวชช ประธานคณะกรรมการส่งเสริมความโปร่งใสและธรรมภิบาลของกรมศุลกากร (กปธ.) ชี้ปัญหาอุปสรรคด้านความโปร่งใสของกรมศุลกากร 5 ประการที่ต้องแก้ไขโดยเร่งด่วน คือ ขบวนการลักลอบและหลีกเลี่ยงศุลกากร การมีปฏิสัมพันธ์ระหว่างเจ้าหน้าที่และผู้รับบริการ กฎ ระเบียบที่ล้าสมัย การมีส่วนร่วมของผู้รับบริการยังไม่เพียงพอ และปัญหาระบบการแต่งตั้งโยกย้ายเจ้าหน้าที่ พร้อมเสนอแนะให้ติดตั้ง CCTV เพิ่มเติมในจุดที่มีความเสี่ยง และนำระบบการแจ้งข้อมูลผู้โดยสารล่วงหน้า (Advance Passenger Information System : APIS) มาใช้ ที่สำนักงานศุลกากรตรวจของผู้โดยสารท่าอากาศยานสุวรรณภูมิ ทันที
ทั้งนี้ กรมศุลกากรจะต้องขจัดต้นตอของขบวนการลักลอบและหลีกเลี่ยงศุลกากรอย่างจริงจัง และลดการมีปฏิสัมพันธ์ระหว่างเจ้าหน้าที่และผู้รับบริการโดยนำไอทีมาเพิ่มบริการทางศุลกากร พร้อมทั้งผลักดันให้เกิดการปฏิรูปกฎหมายศุลกากรโดยเร็ว โดยเฉพาะการแก้ไขระเบียบเกี่ยวกับเงินสินบนและรางวัลอยู่ในอำนาจของอธิบดี
นอกจากนี้ กรมศุลกากรต้องให้ความสำคัญต่อการประชาสัมพันธ์ เพื่อให้ผู้รับบริการได้ทราบถึงกำหนดระยะเวลาการให้บริการทางศุลกากรที่สำคัญและข้อมูลข่าวสารของศุลกากร จัดให้มีเวทีเพื่อปรึกษาหารือปัญหาอุปสรรค การรวมศูนย์ให้คำปรึกษาต่าง ๆ ที่มีอยู่อย่างกระจัดกระจาย ให้มาอยู่ภายในคลินิกศุลกากรเพียงแห่งเดียว ขณะเดียวกัน ควรเร่งสร้างศุลกากรมืออาชีพที่ซื่อสัตย์ สุจริต ต้องปฏิรูประบบการแต่งตั้ง โยกย้าย  โดยให้มีการหมุนเวียนบุคลากร (rotation) ที่เหมาะสมและเป็นธรรม  มีระบบที่แสดงถึงความก้าวหน้าในแต่ละตำแหน่ง  การสร้างค่านิยมและวัฒนธรรมองค์กรใหม่ และมีระบบการลงโทษผู้กระทำผิดอย่างจริงจัง